ย้อนดูโฆษณาแทงใจ "ทักษิณ" ไม่เสียภาษี
ย้อนดูโฆษณารณรงค์ให้คนไทยเสียภาษีถูกต้องของกรมสรรพากรในปี2549 ที่ไม่ได้ออกอากาศเพราะหวั่นจะแทงใจนายกฯในขณะนั้น
9 มี.ค. 2560

ย้อนดูโฆษณารณรงค์ให้คนไทยเสียภาษีถูกต้องของกรมสรรพากรในปี2549 ที่ไม่ได้ออกอากาศเพราะหวั่นจะแทงใจนายกฯในขณะนั้น
ปี 2549 กรมสรรพากรได้รณรงค์ให้คนไทยเสียภาษีให้ถูกต้อง โดยจัดทำโฆษณาที่มีเนื้อหาให้ชาวเขาไปเสียภาษี
แต่บังเอิญในช่วงเวลาดังกล่าว มีประเด็นที่ คนในครอบครัว นายทักษิณ ชินวัตร นายกรัฐมนตรีในขณะนั้น ขายหุ้นชินคอร์ปให้กับกองทุนเทมาเส็กจำนวน 7 หมื่นล้านบาท โดยที่ไม่ยอมเสียภาษีทำให้เป็นที่วิพากษ์วิจารณ์ของสังคมอย่างกว้างขวาง
สุดท้ายกรมสรรพากรตัดสินใจไม่นำโฆษณาดังกล่าวมาออกอากาศ ทั้งที่เสียค่าจ้างผลิตประมาณ 1 ล้านบาท  เพราะกลัวฝ่ายการเมืองไม่พอใจ เนื่องจากคนไทยมักเรียกชาวเขาว่า "แม้ว" ซึ่งเป็นชื่อที่สื่อใช้รายงายแทนตัวอดีตนายกทักษิณ อยู่บ่อยๆ
ที่สำคัญ กรมสรรพากรกลัวเนื้อหาในโฆษณาช่วงท้าย ไปทิ่มแทงความรู้สึกนายกรัฐมนตรีในขณะนั้น เพราะช่วงหนึ่งของโฆษณามีชาวเขาคนหนึ่งถามว่า "ทำไม่หมู่เฮาต้องไปเสียภาษีด้วย" และมีชาวเขาอีกคนหนึ่งตอบว่า "ถ้าไม่เสียภาษี จะมีหน้าไปคุยกับเขาว่า หมู่เฮาเป็นคนไทย"
จนถึงวันนี้ โฆษณาดังกล่าว สรรพากรไม่เคยนำออกอากาศ แต่หาดูชมได้ในยูทูปเท่านั้น โดยมีผู้นำมาโพสต์ในปี 2551 มีผู้เข้าชมถึงวันนี้เกือบ 2  ล้านราย
ทั้งนี้ ล่าสุดกรมสรรพากรยังไม่ยอมเปิดเผยว่า จะเก็บภาษีหุ้นอดีตนายกรัฐมนตรีได้หรือไม่ ทั้งที่จะหมดอายุความประเมินภาษีนี้แล้วในวันที่  31 มี.ค.2560 นี้